b'\n_START_ARTICLE_\nProfundimetru\n_START_PARAGRAPH_\nProfundimetrul este un instrument care indic\xc4\x83 ad\xc3\xa2ncimea la care se afl\xc4\x83 un scafandru. Cadranul profundimetrului este gradat \xc3\xaen m (metri). Profundimetrele americane sunt gradate \xc3\xaen feet (picioare; 1 foot = 0,3048 m). Ad\xc3\xa2ncimea trebuie controlat\xc4\x83 pe toat\xc4\x83 durata imersiunii. Pentru scufund\xc4\x83ri la ad\xc3\xa2ncimi mai mari de 10 m, trebuie cunoscut\xc4\x83 cu exactitate ad\xc3\xa2ncimea scufund\xc4\x83rii pentru a putea estima consumul de aer \xc8\x99i pentru a evita problemele legate de decompresie. Profundimetrul este de fapt un manometru cu coloan\xc4\x83 de lichid sau un manometru cu element elastic, gradat \xc3\xaen m sau feet.\n_START_SECTION_\nProfundimetrul cu tub Mariotte\n_START_PARAGRAPH_\nProfundimetrul cu tub Mariotte este tipul cel mai simplu de profundimetru. El este compus dintr-un tub de plastic transparent de diametru mic, deschis la un cap\xc4\x83t \xc8\x99i montat pe perimetrul unui cadran gradat. Cre\xc8\x99terea presiunii o dat\xc4\x83 cu cre\xc8\x99terea ad\xc3\xa2ncimii de imersie, produce intrarea progresiv\xc4\x83 a apei \xc3\xaen tub \xc8\x99i deci comprimarea aerului al c\xc4\x83rui volum se reduce dup\xc4\x83 legea lui Boyle-Mariotte (pV = constant). Citirea ad\xc3\xa2ncimii de imersie se face prin urm\xc4\x83rirea grada\xc8\x9biei de pe cadran \xc3\xaen dreptul c\xc4\x83reia se afl\xc4\x83 suprafa\xc8\x9ba de separa\xc8\x9bie dintre coloana de ap\xc4\x83 \xc8\x99i bula captiv\xc4\x83 de aer. Acest tip de profundimetru este foarte precis doar p\xc3\xa2n\xc4\x83 la ad\xc3\xa2ncimea de 20 m. Tubul de plastic transparent trebuie scos periodic din cadran \xc8\x99i cur\xc4\x83\xc8\x9bat, \xc3\xaen special dup\xc4\x83 scufund\xc4\x83ri \xc3\xaen ap\xc4\x83 s\xc4\x83rat\xc4\x83, deoarece \xc3\xaen interiorul lui se formeaz\xc4\x83 cristale de sare care pot decalibra tubul, falsific\xc3\xa2nd indica\xc8\x9bia \xc8\x99i \xc3\xaei pot reduce transparen\xc8\x9ba, \xc3\xaengreun\xc3\xa2nd astfel citirea.\n_START_SECTION_\nProfundimetrul cu element elastic de tip tub Bourdon\n\xc8\x99i profundimetrul cu membran\xc4\x83 elastic\xc4\x83\n_START_PARAGRAPH_\nProfundimetrul cu element elastic de tip tub Bourdon \xc8\x99i profundimetrul cu membran\xc4\x83 elastic\xc4\x83, au un cost mai ridicat, dar sunt mult mai precise \xc8\x99i mai u\xc8\x99or de citit la ad\xc3\xa2ncimi de peste 10 m. Principiul de func\xc8\x9bionare al acestor profundimetre este urm\xc4\x83torul: \xc3\xaen timpul cobor\xc3\xa2rii, presiunea ambiant\xc4\x83 deformeaz\xc4\x83 elementul elastic (tubul Bourdon sau membrana), deforma\xc8\x9bie care este transmis\xc4\x83 prin intermediul unui mecanism cu p\xc3\xa2rghii \xc8\x99i angrenaje la un ac indicator ce se va deplasa pe scala gradat\xc4\x83 a cadranului indic\xc3\xa2nd ad\xc3\xa2ncimea de imersie. La unele profundimetre transmiterea presiunii exterioare c\xc4\x83tre elementul elastic se face printr-o priz\xc4\x83 de presiune (un orificiu) care comunic\xc4\x83 cu mediul acvatic exterior, iar la profundimetrele mai moderne transmisia presiunii c\xc4\x83tre elementul elastic se face prin deformarea carcasei exterioare \xc8\x99i prin intermediul lichidului cu care este umplut\xc4\x83._NEWLINE_Unele modele de profundimetre cu element elastic au \xc3\xaencorporate un al doilea ac indicator, numit ac indicator de ad\xc3\xa2ncime maxim\xc4\x83. Pe m\xc4\x83sur\xc4\x83 ce ad\xc3\xa2ncimea cre\xc8\x99te, ambele ace se deplaseaz\xc4\x83 pe scala gradat\xc4\x83 indic\xc3\xa2nd ad\xc3\xa2ncimea. \xc3\x8en timpul ridic\xc4\x83rii c\xc4\x83tre suprafa\xc8\x9b\xc4\x83, acul indicator de ad\xc3\xa2ncime maxim\xc4\x83 r\xc4\x83m\xc3\xa2ne la grada\xc8\x9bia corespunz\xc4\x83toare celei mai mari ad\xc3\xa2ncimi atinse de scafandru, pe c\xc3\xa2nd cel\xc4\x83lalt ac continu\xc4\x83 s\xc4\x83 indice ad\xc3\xa2ncimea curent\xc4\x83. Acest tip de profundimetru elimin\xc4\x83 erorile \xc3\xaen determinarea ad\xc3\xa2ncimii maxime atinse \xc3\xaen timpul scufund\xc4\x83rii.\n_START_SECTION_\nProfundimetru cu afi\xc8\x99aj electronic\n_START_PARAGRAPH_\nProfundimetrul cu afi\xc8\x99aj electronic este un tip modern cu mecanism electronic \xc8\x99i afi\xc8\x99aj digital.'